יותם זמרי

יותם זמרי (נולד ב-12 באוגוסט 1982) הוא איש תקשורת, סאטיריקן, קופירייטר ופובליציסט. מגיש בתוכנית פתחי וזמרי בעם ברדיו גלי ישראל, ופנאליסט תוכנית הפטריוטים בערוץ עכשיו 14.

זמרי מגיש מדי יום ברדיו גלי ישראל את התכנית פתחי וזמרי בעם המשודרת גם ברדיו דרום ומשמש כפאנליסט קבוע בתוכנית "הפטריוטים" של עכשיו 14. בנוסף כותב טור שבועי ב"מקור ראשון" ומשתתף בתוכניות בגלי צה"ל.

זמרי הוא "משפיען רשת". יש לו כ-178 אלף עוקבים ברשת X, כ-122 אלף עוקבים בפייסבוק והוא מחזיק גם ערוצים עם עשרות אלפי עוקבים בוואטסאפ ובטלגרם.https://x.com/YotYotam/status/1777635504327962729

בכתיבתו מביע זמרי דעות ימניות לצד הומור העוסק הן באקטואליה והן בחיי הנישואין וההורות.

 ביוגרפיה 
נולד וגדל בעפולה, לשרי שעבדה בתחום הביטוח ולאחאב שעבד כבנקאי, בנו של שמואל זמרי, שעלה ארצה ב-1947 מהעיר סקרנביץ' שבפולין. ולהם שלושה ילדים. למד בבית הספר היסודי "בית זאב" ובתיכון אורט בעפולה. השלים לימודי תעודת הנדסאי אלקטרוניקה. שירת בצה"ל בחיל האוויר כהנדסאי, שם הכיר את אשתו. בציוץ ברשת X (טוויטר) כתב כי היה פעם או פעמיים בשירות מילואים ואז "החליטו בלי הודעה מוקדמת להיפטר ממני. די מובן האמת ולא הפסד ענק לצה"ל".

בוגר מגמת פרסום בהבצפר. לאחר הלימודים עבד במשרד הפרסום הדיגיטלי "I&M אינטראקטיב". ממאי 2014 עד לעזיבתו באפריל 2017, עבד כקופירייטר במשרד הפרסום "ענבר מרחב ניסן G".

ביוני 2016 החל להגיש בתוכנית פתחי וזמרי בעם ברדיו גלי ישראל. ב-2017 הצטרף ככותב וחבר פנאל בתוכנית עד כאן! בערוץ 11. מ-2018 מופיע כפנאליסט בתוכנית הפטריוטים בערוץ 14, ומ-2020 לעיתים משמש כמנחה.

בינואר 2022 נבחר במקום השביעי, בקטגוריית אנשי השנה בטוויטר-ישראל לשנת 2021.

חבר פאנל הסטנדפיסטים "זובור".

אוהד קבוצת הכדורגל מכבי חיפה.

 בתקשורת וברשת 
לזמרי יש למעלה מ-175 אלף עוקבים בטוויטר ומעל ל־125 אלף עוקבים בפייסבוק, הוא מרבה לפרסם סטטוסים הומוריסטיים (רבים מהם על חיי הנישואין), ואחרי שנולדו ילדיו, גם על הורות וגידול ילדים. לצד ההומור כתב זמרי סטטוסים ביקורתיים על התקשורת ועל עמדות שמאל בנושא הסכסוך הישראלי-פלסטיני.

היה ממארגני קמפיין הרשת נגד הענקת פרס טוליפ ההולנדי ל"בצלם" ויחד עם "ישראל שלי" ופעילים ישראלים נוספים עודד הצבעה בתחרות לארגוני זכויות אדם אחרים. בסופו של דבר, "בצלם" נדחק מהמקום הראשון למקום הרביעי, מחוץ לשלישיית הגמר, ולא זכה בפרס.

 בתקשורת 
החל מחודש יוני 2016, זמרי מגיש יחד עם נועם פתחי את התוכנית "פתחי וזמרי בעם", תוכנית רדיו יומית ברדיו גלי ישראל ורדיו דרום. זמרי מגדיר את התוכנית כ"פאנטואליה" - שילוב של Fun (כיף, בידור) ואקטואליה.
באוקטובר 2018 זכתה התוכנית בפרס אגודת העיתונאים לתוכנית מלל ברדיו.
לפי הודעת השופטים: "יותם זמרי ונועם פתחי מגישים תוכנית בגובה העיניים, המשקפת מזווית ראייתם את המתרחש בזירה הדיגיטלית, כיכר העיר של ימינו. פתחי וזמרי מובילים סגנון תקשורתי השונה מהמקובל בתקשורת המסורתית – בלי כפפות ובלי פוליטיקלי קורקט. לתוכנית מאות אלפי עוקבים שהפכו למאזינים פעילים, מגיבים, משתפים ומדברים". בשנת 2025, זכתה התוכנית בפרס תוכנית האקטואליה הטובה ביותר, בכנס אילת לעיתונות.

במהלך מלחמת חרבות ברזל טבע את הביטוי "לזרבב את עזה" על שם הרב אברהם זרביב, מפעיל D9 במילואים שהרס בניינים רבים ששימשו לטרור והעלה סרטונים עם תיעוד ההריסות ודברי תורה לחיזוק הרוח. זרביב התארח בין השאר אצל זמרי, בתוכנית הפטריוטים בערוץ 14.

בין השנים 2014–2020 היה חבר ב"זובור", פאנל סטנדאפיסטים הכולל גם את יאיר אורבך, אורי מלמד, אמיר מויאל ואור רייכרט, המשמש כמנחה (משתתפים נוספים בפאנל - אריאל פלקסין ונועם פתחי).

בשנת 2025 החל להגיש דו-שבועית עם גדי טאוב את הפודקאסט "משמורת משותפת" לסיכום אירועי השבוע מנקודת מבט ימנית (המגישה הנוספת בפודקאסט היא עירית לינור).

בעקבות תביעת דיבה שהגיש נגדו ונגד אחרים רביב דרוקר - נפסק בשנת 2025 שזמרי הוציא את דיבתו של דרוקר בשידור ברדיו גלי ישראל, כשהתייחס למאמר שכתב דרוקר באופן מטעה, בזמן שראיין עם נועם פתחי את יואב קיש. לדרוקר נפסקו פיצויים והוצאות משפט של 180 אלף שקלים, מתוכם 60 אלפים שישולמו על ידי זמרי, פתחי ותחנת גלי ישראל. הנתבעים ערערו על פסק הדין.

 פעילות בטלוויזיה 
השתתף ככותב וחבר פאנל מאז שנת 2017 בתוכנית הסאטירה, "עד כאן!", בתאגיד השידור הישראלי "כאן 11".

בשנת 2018 הצטרף לפאנל "הפטריוטים" והחל משנת 2020 משמש לעיתים כמנחה התוכנית.

 הפקת סרטים 
בשנת 2024 החל להפיק סרטי דוקו בשיתוף עם איתמר פליישמן עבור ערוץ 14.

הסרטים עוסקים במיוחד בענייני השעה, בנושאים הנמצאים בלב הציבוריות הישראלית.

רשימת הסרטים שהופקו על ידם נכון לנובמבר 2025:
 15 נופלים מכינה אחת
 בלב סערת חוק הגיוס
 לקראת יום כיפור
 דמוקרטיה
 תאוריית הבגידה
 הזירה המשפטית
 איך להפוך למרגל?

 חיים אישיים 
נשוי לד"ר שירן זמרי, חוקרת מדעי המוח ומחלת ALS, בתפקיד סמנכ"לית פיתוח בחברת הביוטק נוירוסנס תרפיוטיקס (Nasdaq: NRSN). לבני הזוג בן בכור וזוג תאומים, בת ובן שנולדו ב-2017. מתגוררים ברמת-גן. לזמרי חברותא בלימוד גמרא כל שבוע.

סבו הוא שמואל זמרי - איש פלמ"ח ומפא"י, ממקימי מושב היוגב בעמק יזרעאל. מייסד ומנהל המקומון הראשון בישראל "ידיעון עפולה והעמקים".

אחיו הוא עומרי זמרי - שחקן, כוריאוגרף, מורה ובמאי לתיאטרון ותנועה.

 קישורים חיצוניים 


 הטורים של זמרי ב-nrg
  גיבורי רשת - יותם זמרי, ערוץ היוטיוב הרשמי של הטלוויזיה החינוכית



 עבודות של זמרי כקופירייטר, באתר "מזבלה"
  שיחת היום: פתחי וזמרי בעם, באתר רשת מדיה, 2016



 הערות שוליים 

קטגוריה:עיתונאים ישראלים
קטגוריה:סאטיריקנים ישראלים
קטגוריה:פובליציסטים ישראלים
קטגוריה:פעילי אינטרנט ישראלים
קטגוריה:סגל גלי ישראל
קטגוריה:סגל תאגיד השידור הישראלי - שידורי הטלוויזיה
קטגוריה:סגל מקור ראשון
קטגוריה:סגל גלי צה"ל
קטגוריה:בוגרי אורט עפולה
קטגוריה:סגל עכשיו 14
קטגוריה:ישראלים שנולדו ב-1982